钦定古今图书集成/明伦汇编/氏族典/第633卷 > 《元史》 > 尼厖古鉴
## 钦定古今图书集成/明伦汇编/氏族典/第633卷 > 《元史》 > 尼厖古鉴

按《金史尼厖古鉴传》：鉴本名外留，隆州人也，识女直
小字及汉字。登大定十三年进士第，调隆安教授，改
即墨主簿，召授国子助教，擢近侍局直长。世宗器其
材，谓宰臣曰：“‘新进士中，如徒单镒、夹谷衡、尼厖古鉴，
皆可用也’。改太子侍丞，逾年，迁应奉翰林文字，兼右
三部司正。世宗复谓宰臣曰：‘鉴尝近侍，朕知其正直
干治。及为东宫侍丞，保护太孙，礼节言动，犹有国俗
纯厚旧风，朕甚嘉之’。”章宗立，累迁尚书户部侍郎，兼
翰林直学士，俄转同知大兴府。用大臣荐，改知大兴
府事。明昌五年，拜参知政事。薨，谥曰文肃。